
Technológia versus törvény - A mesterséges intelligencia büntetőjogi dilemmái

A mesterséges intelligencia napjainkra mind a civil emberek, mind a tudományos élet képviselői számára a mindennapi élet már-már megkerülhetetlen része lett, szinte minden tudományág, így a jog is egyre gyakrabban és egyre szélesebb körben használja az MI-t, azonban a jogi szabályozása igencsak hiányos és egyre szükségszerűbb a jogszabályi keretek kialakítása. Az MI és a jog kapcsolatát vizsgálva megfigyelhető, hogy csaknem minden jogággal, különösképpen a polgári joggal, munkajoggal, szerzői joggal, adatvédelmi joggal és a büntetőjoggal is kapcsolatban áll.
Mivel a büntetőjogot eredetileg eleinte az ember által elkövetett bűnös cselekmények szankcionálása végett alkották meg, így azon jogsértésekre és bűncselekményekre, amiket a mesterséges intelligencia követ(het) el, vagy a mesterséges intelligenciát felhasználva követik el, a jelenlegi büntetőjogi szabályozás nem lesz elegendő.
Dolgozatomban, melynek során a mesterséges intelligencia és a büntetőjog kapcsolatát vizsgáltam, górcső alá vettem a bűncselekménytan olyan lényeges és alapvető elemeit, mint például a cselekmény, a tényállásszerűség, a bűnösség, a jogellenesség vagy éppen a társadalomra veszélyesség, de ugyanilyen alapos figyelmet szenteltem többek között a büntethetőségi akadályok vagy éppen a büntetőjogi szankcionálás kérdéskörére is.
Az MI és a teljes büntetőjog viszonyára kívántam helyezni a hangsúlyt, így az anyagi jogi kérdések mellett a büntetőeljárási jogban betöltött és a jövőben betölthető szerepére, végül pedig a büntetés-végrehajtási jogban történő felhasználhatóságára is ki kívántam térni.
A dolgozat arra kíván rámutatni, hogy a számos hazai és külföldi jogi szabályozást és jogirodalmat feldolgozva megállapítható, hogy az MI-t rohamos fejlődése okán egyre gyakrabban használják fel bűncselekmények elkövetésére, ezért a lehető legrövidebb időn belül szükség van jogalkotói beavatkozásra, a jelenlegi törvényi szabályozás újrakodifikálására vagy új büntetőjogi alapfogalmak megalkotására, így a dolgozat további célja a lehetséges de lege ferenda javaslatok bemutatása.



